ข้อบัญญัติองค์การบริหารส่วนตำบลควนพัง
เรื่อง  ตลาด
พ.ศ.  2552
.......................................
โดยที่เป็นการสมควรตราข้อบัญญัติตำบล  ควนพัง   ว่าด้วยการควบคุมการจัดตั้งตลาด  ในเขตองค์การบริหารส่วนตำบล  ควนพัง  
อาศัยอำนาจตามความในมาตรา  71  แห่งพระราชบัญญัติสภาตำบลและองค์การบริหารส่วนตำบล  พ.ศ.  2537  แก้ไขเพิ่มเติม  (ฉบับที่  5)  พ.ศ.  2546  ประกอบกับ  มาตรา  35  มาตรา  37  มาตรา  54  มาตรา  55  มาตรา  58  มาตรา  63  และมาตรา  65  แห่งพระราชบัญญัติการสาธารณสุข  พ.ศ.  2535  และกฎกระทรวง  (ฉบับที่  2)  พ.ศ.  2536  ออกตามความในพระราชบัญญัติการสาธารณสุข  พ.ศ.
2535  โดยได้รับความเห็นชอบจากสภาองค์การบริหารส่วนตำบลควนพัง  และนายอำเภอร่อนพิบูลย์  จึงตราข้อบัญญัติตำบลขึ้นไว้  ดังต่อไปนี้

ข้อ 1  ข้อบัญญัติตำบลนี้เรียกว่า  “ข้อบัญญัติองค์การบริหารส่วนตำบลควนพัง”  เรื่อง  ตลาด  พ.ศ.  2552

ข้อ 2 ข้อบัญญัตินี้  ให้ใช้บังคับตั้งแต่วันที่ได้ประกาศไว้โดยเปิดเผย  ณ  สำนักงานองค์การบริหารส่วนตำบล  ควนพัง  แล้วเจ็ดวัน

ข้อ  3  ในข้อบัญญัติตำบลนี้


“ตลาด”  หมายความว่า  สถานที่ซื้อขายของต่าง  ๆ  จัดไว้ให้ผู้ค้าใช้เป็นที่ชุมนุมเพื่อจำหน่ายสินค้า  ประเภทสัตว์  เนื้อสัตว์  ผัก  ผลไม้  หรืออาหารอันมีสภาพเป็นของสด  ประกอบหรือปรุงแล้ว  หรือของเสียง่าย  ทั้งนี้  ไม่ว่าจะมีการจำหน่ายสินค้าประเภทอื่นด้วยหรือไม่ก็ตาม  และหมายความรวมถึงบริเวณซึ่งจัดไว้สำหรับให้ผู้ค้าใช้เป็นที่ชุมนุม  เพื่อจำหน่ายสินค้าประเภทดังกล่าวเป็นประจำ  หรือเป็นครั้งคราวหรือตามวันที่กำหนด


“สินค้า”  หมายความว่า  เครื่องอุปโภค  บริโภคหรือสิ่งของต่าง ๆ  ที่วางจำหน่ายในตลาด



“อาหารสด”  หมายความว่า  อาหารประเภทสัตว์  เช่น  โค  กระบือ  สุกร  เป็ด  ไก่  สัตว์น้ำ  หรืออื่น  ๆ  ที่ชำแหละแล้วหรือมีชีวิต  รวมทั้งประเภท ผัก  ผลไม้หรืออื่น ๆ  เป็นอาหารดิบ


“อาหารแปรรูป”  หมายความว่า  อาหารสดที่แปรรูป  ทำให้แห้งหรือหมักดอง  หรือในรูปอื่น  ๆ  รวมทั้งสารปรุงแต่งอาหาร  เช่น  พริกแห้ง  กุ้งแห้ง  อาหารกระป๋อง  อาหารแซ่อิ่ม  กะปิ  น้ำปลา  ซอส  ฯลฯ 

“อาหารปรุงสำเร็จรูป”  หมายความว่า  อาหารที่ผ่านการกระทำ  ประกอบปรุง  จนสำเร็จพร้อมที่จะรับประทานได้  เช่น  ต้ม  นึ่ง  ทอด  ยำ  ย่าง  ฯลฯ  รวมทั้งของหวานและเครื่องดื่มชนิด  ต่าง  ๆ


“การล้างตลาดตามหลักวิชาการสุขาภิบาล”  หมายความว่า  การทำความสะอาด  ตัวอาคาร  แผงขายของในตลาด  พื้น  ผนัง  เพดาน  (ถ้ามี)  รางระบายน้ำ  ห้องน้ำ  ห้องส้วมและบริเวณต่าง  ๆ  รอบอาคารตลาดให้สะอาด  ปราศจากสิ่งปฏิกูล  มูลฝอย  หยากไย่  ฝุ่นละออง  คราบสกปรกและอื่น  ๆ  รวมทั้งให้มีการฆ่าเชื้อโรค  และกำจัดสัตว์พาหนะนำโรค  ทั้งนี้สารเคมีที่ใช้ต้องไม่มีผลกระทบต่อระบบบำบัดน้ำเสียของตลาด


“อาคาร”  หมายความว่า  ตึก  บ้าน  เรือน  โรง  ร้าน  แพ  คลังสินค้าสำนักงาน  หรือสิ่งสร้างขึ้นอย่างอื่น  ซึ่งบุคคลอาจเข้าอยู่หรือเข้าใช้สอยได้


“เจ้าพนักงานท้องถิ่น”  หมายความว่า  นายกองค์การบริหารส่วนตำบลหรือบุคคลที่นายกองค์การส่วนตำบลมอบอำนาจ


“เจ้าพนักงานสาธารณสุข”  หมายความว่า  เจ้าพนักงานซึ่งได้รับการแต่งตั้ง  จากรัฐมนตรีว่าการกระทรวงสาธารณสุข  ให้ปฏิบัติการตามพระราชบัญญัติการสารณสุข  พ.ศ.  2535

ข้อ  4  ห้ามมิให้ผู้ใดจัดตั้งตลาด  เว้นแต่จะได้รับใบอนุญาตจากเจ้าพนักงานท้องถิ่น


การเปลี่ยนแปลง  ขยาย  หรือลดสถานที่หรือบริเวณที่ใช้เป็นตลาดภายหลังจากที่เจ้าพนักงานท้องถิ่น  ได้ออกใบอนุญาตให้จัดตั้งตลาดตามวรรคหนึ่งแล้ว  จะกระทำได้ต่อเมื่อได้รับอนุญาตเป็นหนังสือจากเจ้าพนักงานท้องถิ่น


ความในข้อนี้มิให้ใช้บังคับแก่กระทรวง  ทบวง  กรม  ราชการส่วนท้องถิ่นหรือองค์การของรัฐ  ที่ได้จัดตั้งตลาดขึ้นตามอำนาจหน้าที่  แต่ในการดำเนินกิจการตลาดจะต้องปฏิบัติเช่นเดียวกับผู้รับใบอนุญาตตามความในข้ออื่น  แห่งข้อบัญญัติตำบล  ควนพัง  นี้ด้วย  และให้เจ้าพนักงานท้องถิ่นมีอำนาจกำหนดเงื่อนไขเป็นหนังสือให้ผู้จัดตั้งตลาดตามวรรคนี้ปฏิบัติเป็นการเฉพาะรายก็ได้

ข้อ  5  ผู้ใดประสงค์จะจัดตั้งตลาด  ให้ยื่นคำขอรับใบอนุญาตตามแบบ  ตล.1   พร้อมด้วยแผนผังแบบก่อสร้างและรายการปลูกสร้างในสถานที่จัดตั้งตลาดต่อเจ้าพนักงานท้องถิ่น


การยื่นคำขอเปลี่ยนแปลง  ขยาย  หรือลดสถานที่  หรือบริเวณที่ใช้เป็นตลาด  ภายหลังจากที่เจ้าพนักงานท้องถิ่นได้ออกใบอนุญาตให้จัดตั้งตลาดแล้ว   ให้ยื่นคำขออนุญาต  ตามแบบ  ตล.  4 
พร้อมด้วยแผนผังแบบก่อสร้างและรายการปลูกสร้างที่จะขอเปลี่ยนแปลง   ขยาย   หรือลดสถานที่  หรือบริเวณที่ใช้เป็นตลาดต่อเจ้าพนักงานท้องถิ่น

ข้อ  6  หากสถานที่จัดตั้งตลาดเป็นอาคาร  ผู้ขอรับใบอนุญาตเป็นผู้จัดตั้งตลาด  ต้องดำเนินการให้ถูกต้องตามกฎหมาย   ว่าด้วยการควบคุมอาคาร

ข้อ  7  เมื่อเจ้าพนักงานท้องถิ่นพิจารณาเห็นว่า  ผู้ขอรับใบอนุญาตได้จัดสถานที่ตั้งตลาด  และมีเครื่องอุปกรณ์สำหรับตลาดถูกต้องด้วยสุขลักษณะ  ตามเงื่อนไขที่บังคับไว้ในข้อบัญญัติตำบลนี้ตามประเภทของตลาดแล้ว   ก็ให้ออกใบอนุญาตตามแบบ  ตล.  2


เมื่อเจ้าพนักงานท้องถิ่นพิจารณาเห็นว่า   ผู้ขออนุญาตเปลี่ยนแปลขยายหรือลดสถานที่หรือบริเวณที่ใช้เป็นตลาด  ได้จัดสถานที่ที่ตั้งตลาด  และมีเครื่องอุปกรณ์สำหรับตลาดถูกต้องด้วยสุขลักษณะตามเงื่อนไขที่บังคับไว้ในข้อบัญญัติตำบลนี้ตามประเภทของตลาดแล้ว  ก็ให้ออกหนังสืออนุญาตได้


ให้เรียกเก็บค่าธรรมเนียมใบอนุญาต  ตามอัตราท้ายข้อบัญบัติตำบลนี้

ข้อ  8  ในข้อบังคับตำบลนี้  ให้จัดตลาดเป็น  3  ประเภท   ดังนี้


(1)   ตลาดประเภทที่  1  ได้แก่  ตลาดที่มีโครงสร้างอาคารและดำเนินกิจการเป็นการประจำ  หรืออย่างน้อยสัปดาห์ละ  หนึ่ง  ครั้ง  และมีลักษณะตามที่กำหนดไว้ในข้อ  10  ข้อ  11  ข้อ  12  ข้อ  13  ข้อ  14  ข้อ  15  และข้อ  16


(2)  ตลาดประเภทที่  2  ได้แก่  ตลาดที่ไม่มีโครงสร้างอาคารและดำเนินกิจการเป็นการประจำ  หรืออย่างน้อยสัปดาห์ละหนึ่งครั้ง  และมีลักษณะตามที่กำหนดไว้ในข้อ  17  ข้อ  18  ข้อ  19  และข้อ  20


(3)  ตลาดประเภทที่  3  ได้แก่  ตลาดที่ไม่มีโครงสร้างอาคารและดำเนินกิจการชั่วคราวหรือครั้งคราว  หรือตามวันที่กำหนด  และมีลักษณะตามที่กำหนดไว้ในข้อ  21  ข้อ  22  ข้อ  23  และข้อ  24

ข้อ  9  ที่ตั้งของตลาด  ต้องอยู่ห่างไม่น้อยกว่า  หนึ่งร้อยเมตร  จากแหล่งที่น่ารังเกียจ  และหรือแหล่งที่ก่อให้เกิดมลพิษ  ของเสีย  โรงเลี้ยงสัตว์  แหล่งโสโครก  ที่กำจัดมูลฝอย  อันอาจเป็นอันตรายต่อสุขภาพอนามัย   เว้นแต่จะมีวิธีการป้องกันซึ่งเจ้าพนักงานสาธารณสุขได้ให้ความเห็นชอบแล้ว
ตลาดประเภทที่  1

ข้อ  10  ต้องมีเนื้อที่ตามความเหมาะสม  โดยมีส่วนประกอบของสถานที่และสิ่งปลูกสร้างคือ  อาคารสิ่งปลูกสร้างสำหรับผู้ขายของ   ที่ขนถ่ายสินค้า   ส้วม  และที่ถ่ายปัสสาวะที่รวบรวมมูลฝอยและที่จอดรถ

ข้อ  11  อาคารสิ่งปลูกสร้างสำหรับผู้ขาย  ต้องมี และเป็นไปตามหลักเกณฑ์และสุขลักษณะ  ดังต่อไปนี้


(1)  ตัวอาคาร  ต้องทำด้วยวัสดุถาวร  มั่นคง  แข็งแรง


(2)  มีถนนรอบอาคารตลาด  กว้างไม่น้อยกว่า  สี่  เมตร  และมีทางเข้าออกบริเวณตลาดอย่างน้อย  1  ทาง  ที่กว้างไม่น้อยกว่า  สี่  เมตร  สำหรับตลาดที่มีอยู่ก่อนที่ข้อบัญญัติตำบลนี้มีผลใช้บังคับให้ปรับปรุงตามที่เจ้าพนักงานท้องถิ่นกำหนด


(3)  หลังคา   ต้องสร้างด้วยวัสดุทนไฟ   และแข็งแรงทนทาน  ความสูงของหลังคาต้องมีความเหมาะสมกับการระบายอากาศของตลาดนั้น  ๆ





(4)  พื้น  ต้องทำด้วยวัสดุถาวร   แข็งแรง  เรียบร้อย  ทำความสะอาดง่าย  และต้องไม่มีน้ำขังอยู่ได้


(5)  ฝาผนัง  ต้องทำด้วยวัสดุถาวร  แข็งแรง  เรียบ  ทำความสะอาดง่าย


(6)  ประตู  ต้องสามารถป้องกันสัตว์ต่าง  ๆ   เข้าไปพลุกพล่านในตลาดและต้องมีความกว้างไม่น้อยกว่า  2  เมตร


(7)  ทางเดินภายในอาคารสำหรับผู้ซื้อ   ต้องกว้างไม่น้อยกว่า  2  เมตร  


(8)  ต้องมีการระบายอากาศภายในตลาดเพียงพอ  ไม่ให้เกิดกลิ่นเหม็นอับ


(9)  ในอาคารตลาด  โดยทั่วไปต้องมีความเข้มของแสงสว่าง  ไม่น้อยกว่า  หนึ่งร้อย ลักซ์  และที่แผงขายสินค้า  หรือเขียงจำหน่ายเนื้อสัตว์ต้องมีความเข้มของแสงสว่างไม่น้อยกว่า สองร้อย  ลักซ์  ทั้งนี้ต้องไม่ใช้แสงหรือวัตถุอื่นที่ทำให้สีของสินค้าเปลี่ยนไปจากธรรมชาติ


(10)  แผงขายสินค้า  ต้องเป็นแบบปิดทึบ  ทำด้วยวัสดุถาวร  เรียบทำความสะอาดง่าย   มีความลาดเอียง  มีพื้นที่แผงไม่น้อยกว่า  สอง  ตารางเมตร  สูงจากพื้นไม่น้อยกว่า  หกสิบ  เซนติเมตร  และต้องมีทางเข้าแผงของผู้ขายของกว้างไม่น้อยกว่า  เจ็ดสิบ  เซนติเมตร  มีที่นั่งสำหรับผู้ขายของไว้โดยเฉพาะอย่างเหมาะสม  แยกต่างหากจากแผงและสะดวกต่อการเข้าออก


(11)  น้ำใช้ในตลาด  ต้องเป็นน้ำประปา  และจัดให้เพียงพอสำหรับล้างสินค้า  หรือล้างมือ  โดยระบบท่อ  สำหรับแผงขายอาหารสด  ต้องมีไม่น้อยกว่า หนึ่ง  ก๊อกน้ำต่อ  สอง แผง  และการวางท่อให้มีลักษณะที่ปลอดภัย  ไม่เกิดการปนเปื้อนจากน้ำโสโครกไม่ติดหรือทับกับท่ออุจาระ  และต้องจัดให้มีที่เก็บสำรองน้ำให้มีปริมาณเพียงพอ  และสะดวกต่อการใช้


(12)  ทางระบายน้ำ  ต้องทำด้วยวัสดุถาวร  เรียบ  ภายในตลาดต้องเป็นทางระบายน้ำแบบเปิด  ส่วนทางระบายน้ำรอบตลาดต้องเป็นรูปตัวยู  มีตะแกรงปิด – เปิด  ทำความสะอาดง่าย  และมีความลาดเอียง  ระบายน้ำได้สะดวก

(13)  ให้มีบ่อดักมูลฝอย  บ่อดักไขมัน  และบ่อบำบัดน้ำเสีย   โดยน้ำทิ้งต้องได้มาตรฐานน้ำทิ้ง  ตามประกาศกระทรวงวิทยาศาสตร์  เทคโนโลยีและสิ่งแวดล้อม

ข้อ  12  ที่ขนถ่ายสินค้า   ต้องจัดให้มีบริเวณหนึ่งบริเวณใดโดยเฉพาะ  และมีพื้นที่เพียงพอสำหรับการขนถ่ายสินค้าในแต่ละวัน   และสะดวกต่อการขนถ่ายสินค้าและการรักษาความสะอาด

ข้อ  13  ส้วมและที่ถ่ายปัสสาวะ   ต้องมีและเป็นไปตามหลักเกณฑ์และสุขลักษณะ  ดังต่อไปนี้


(1)  ต้องมีระบบการขับเคลื่อนอุจาระ  ปัสสาวะลงสู่ที่เก็บกัก   ซึ่งจะต้องป้องกันสัตว์แมลงพาหนะนำโรคได้   และไม่ปนเปื้อนแหล่งน้ำธรรมชาติและน้ำใต้ดินทุกขั้นตอน


(2)  สร้างด้วยวัสดุถาวร   ทำความสะอาดง่าย  ห้องส้วมมีเนื้อภายในไม่น้อยกว่า  หนึ่ง  ตารางเมตร ต่อ  หนึ่ง  ที่  และมีความกว้าง ไม่น้อยกว่า  หนึ่ง  เมตร


(3)  ระยะดิ่งระหว่างพื้นถึงส่วนต่ำสุดของคาน   หรือเพดาน  หรือสิ่งอื่นที่ติดกับคานหรือเพดาน   ต้องไม่น้อยกว่า  สอง  เมตร  และต้องมีช่องระบายอากาศไม่น้อยกว่าร้อยละสิบของพื้นที่ห้อง   หรือมีพัดลมระบายอากาศ


(4)  มีแสงสว่างไม่น้อยกว่าหนึ่งร้อยลักซ์


(5)  พื้นที่ความลาดเอียงไม่น้อยกว่า  1.: 100  และมีจุดระบายน้ำทิ้งอยู่ในตำแหน่งต่ำสุดของพื้นห้อง


(6)  ต้องจัดให้มีกระดาษชำระ  หรือน้ำสำหรับชำระให้เพียงพอทุกห้องรวมทั้งจัดให้มีการจัดทำความสะอาดทุกวัน


(7)  กรณีเป็นโถส้วมชนิดคอห่าน   ต้องสูงจากพื้นไม่น้อยกว่ายี่สิบเซนติเมตร


(8)  มีท่อระบายอุจาระลงสู่ถังเก็บกัก   ซึ่งต้องมีขนาดเส้นผ่าศูนย์กลางไม่น้อยกว่าสิบเซนติเมตร  มีความลาดเอียงไม่น้อยกว่า  1.: 10


(9)  มีท่อระบายอากาศขนาดเส้นผ่าศูนย์กลางไม่น้อยกว่าสองเซนติเมตรครึ่ง  สูงเหนือหลังคาส้วมหรือสูงจนกลิ่นเหม็นของก๊าซไม่รบกวนผู้อื่น


(10)  ตั้งอยู่ในที่เหมาะสม   นอกตัวอาคารตลาด   มีผนังกั้นเพื่อมิให้ประตูเปิดสู่ตลาดโดยตรง   และประตูเป็นชนิดเปิดออก

ข้อ  14  จำนวนส้วมและที่ถ่ายปัสสาวะ  ต้องจัดให้มีดังนี้


(1)  ส้วมต้องมีไม่น้อยกว่า หก ที่ ต่อจำนวนแผงไม่เกิน  สี่สิบ แผง  โดยแยกเป็นส้วมชาย  สอง  ที่  ส้วมหญิง  สี่  ที่  และให้เพิ่มทั้งส้วมชายและส้วมหญิงอีก  หนึ่งที่และสองที่  ตามลำดับ   ต่อจำนวนแผงที่เพิ่มขึ้นทุก  ยี่สิบห้า  แผง

(2)  ที่ถ่ายปัสสาวะชาย   ต้องจัดให้ไม่น้อยกว่าจำนวนส้วมชายและอยู่ในบริเวณเดียวกัน


(3)  อ่างล้างมือ  ต้องจัดให้มีไม่น้อยกว่า  หนึ่ง  ที่ต่อส้วม  สอง  ที่  และที่ถ่ายปัสสาวะ  สองที่

ข้อ  15  ที่รวบรวมมูลฝอย  ต้องมีลักษณะเป็นสิ่งปลูกสร้างถาวร    หรือเป็นที่พักมูลฝอยที่เจ้าพนักงานสาธารณสุขเห็นว่าเหมาะสมกับตลาดนั้น  ก็ได้   มีขนาดเพียงพอที่จะรองรับปริมาณมูลฝอยในแต่ละวัน  มีการปกปิด   สามารถป้องกันสัตว์เข้าไปคุ้ยเขี่ยได้  ตั้งอยู่นอกตัวอาคารตลาด  และอยู่ในพื้นที่ที่รถเข้าออกได้สะดวก

ข้อ  16  ที่จอดรถ  ต้องจัดให้มีที่จอดรถตามความเหมาะสมที่เจ้าพนักงานท้องถิ่นกำหนด
ตลาดประเภทที่  2

ข้อ  17  ต้องมีเนื้อที่ตามความเหมาะสม  โดยจัดให้มีบริเวณที่จัดไว้สำหรับผู้ขายของ  ส้วมและที่ถ่ายปัสสาวะ  และที่รวบรวมมูลฝอย

ข้อ  18  บริเวณที่จัดไว้สำหรับผู้ขายของ  ต้องมีและเป็นไปตามหลักเกณฑ์และสุขลักษณะดังต่อไปนี้


(1)  พื้นต้องทำด้วยวัสดุถาวร  แข็งแรง เรียบ ทำความสะอาดง่ายและต้องไม่มีน้ำขังอยู่ได้


(2)  จัดให้มีรั้วที่สามารถป้องกันสัตว์ต่าง ๆ เข้าไปพลุกพล่านในตลาดได้


(3)  แผงขายสินค้า  ต้องทำด้วยวัสดุถาวร ทำความสะอาดง่าย สูงจากพื้นไม่น้อยกว่าหกสิบเซนติเมตร  ด้านล่างของแผงไม่ใช้เป็นที่เก็บ หรือสะสมสินค้าและของอื่น ๆ และต้องมีทางเข้าแผงสำหรับผู้ขายของไม่น้อยกว่า  เจ็ดสิบ เซนติเมตร


(4)  การจัดแผง  ต้องมีทางเดินสำหรับผู้ซื้อกว้างไม่น้อยกว่า สอง เมตร 


(5)  น้ำใช้ในตลาด  ต้องเป็นน้ำประปา  หรือน้ำที่สะอาดและจัดให้มีเพียงพอ


(6)  ต้องมีทางระบายน้ำรอบตลาดแบบเปิด  ทำด้วยวัสดุถาวร  เรียบ มีความลาดเอียงระบายน้ำสะดวก  และมีบ่อดักมูลฝอย  บ่อดักไขมัน  ก่อนระบายน้ำออกจากตลาด

ข้อ  19  ส้วมและที่ถ่ายปัสสาวะ  ต้องมีและเป็นไปตามหลักเกณฑ์และสุขลักษณะเช่นเดียวกับ
ข้อ 13(1) - (9)  และข้อ 14 (1) – (3)   และตั้งอยู่ในที่เหมาะสมนอกบริเวณแผงขายสินค้า

ข้อ  20  ที่รวบรวมมูลฝอย  มีลักษณะเป็นที่พักมูลฝอยที่เจ้าพนักงานสาธารณสุขเห็นว่าเหมาะสมกับตลาดนั้น ๆ มีขนาดเพียงพอที่จะรองรับมูลฝอยในแต่ละวัน  มีการปกปิด สามารถป้องกันสัตว์เข้าไปคุ้ยเขี่ยได้  ตั้งอยู่นอกบริเวณแผงขายของ  และอยู่ในพื้นที่ที่รกเข้าออกได้สะดวก

ตลาดประเภทที่  3

ข้อ  21  ต้องมีเนื้อที่ตามความเหมาะสม  โดยจัดให้มีบริเวณที่จัดไว้สำหรับผู้ขายของ  ส้วมและที่ถ่ายปัสสาวะ  และที่รวบรวมมูลฝอย

ข้อ  22  บริเวณที่จัดไว้สำหรับผู้ขายของ  ต้องมีและเป็นไปตามหลักเกณฑ์และสุขลักษณะตามที่กำหนด  ดังต่อไปนี้


(1)  แผงขายสินค้าสูงจากพื้นไม่น้อยกว่า  หกสิบ  เซนติเมตร


(2)  ทางเดินระหว่างแผงสำหรับผู้ซื้อ  ต้องกว้างไม่น้อยกว่า  สองเมตร


(3)  น้ำใช้ในตลาด  ต้องเป็นน้ำประปา  หรือน้ำที่สะอาดจัดให้มีปริมาณเพียงพอ


(4)  จัดให้มีตะแกรงดักมูลฝอยบริเวณท่อระบายน้ำ  ก่อนปล่อยน้ำทิ้งลงสู่ท่อระบายน้ำสาธารณะ

ข้อ  23  ต้องจัดให้มีส้วมและที่ถ่ายปัสสาวะให้เป็นไปตามหลักเกณฑ์และสุขลักษณะ เช่นเดียวกับข้อ  19  เว้นแต่จะจัดให้มีส้วมเคลื่อนที่ตามจำนวนในข้อ  14  หรือส้วมสาธารณะหรือส้วมของหน่วยราชการที่ได้รับอนุญาตให้ใช้อยู่ใกล้เคียงห่างไม่เกิน  หนึ่งร้อยเมตรตามจำนวนในข้อ  14

ข้อ  24  ที่รวบรวมมูลฝอย  มีลักษณะเป็นที่พักมูลฝอยที่เจ้าพนักงานสาธารณะสุขเห็นว่าเหมาะสมกับตลาดนั้น ๆ มีขนาดเพียงพอที่จะรองรับมูลฝอยในแต่ละวัน  มีการปกปิดสามารถป้องกันสัตว์เข้าไปคุ้ยเขี่ยได้  ตั้งอยู่นอกบริเวณแผงขายของ  และอยู่ในพื้นที่ที่รถเข้าออกได้สะดวก
การดำเนินกิจการตลาด
ข้อ  25 การจัดวางสินค้าในตลาด  ต้องจัดวางผังการจำหน่ายให้เป็นหมวดหมู่ไม่ปะปนกันแยกเป็นอาหารสดชนิดต่าง ๆ อาหารแปรรูป  อาหารปรุงสำเร็จ  และประเภทสินค้าที่ไม่ใช้อาหารเพื่อสะดวกในการดูแลความสะอาด  และป้องกันการปนเปื้อนในอาหาร และพร้อมปิดป้ายราคาสินค้าทุกชนิดในกรณีที่เป็นอาหารสดซึ่งอาจมีน้ำหรือของเหลวไหลหยดเลอะเทอะจะต้องมีการกั้นไม่ให้ไหลจากแผงลงสู่พื้นตลาด  และจัดให้มีท่อหรือทางสำหรับการระบายของน้ำหรือของเหลวนั้นลงสู่ท่อระบายน้ำโดยไม่ให้เปื้อน
พื้นตลาด

ข้อ  26  ห้ามวางสิ่งของกีดขวางทางเดินในตลาด  ตามทางเข้าสู่ตลาด ทางเดินและถนนรอบตลาด

ข้อ  27  ตลาดประเภทที่ 1  ต้องจัดให้มีเครื่องดับเพลิงไว้  ตามกฎหมายว่าด้วยควบคุมอาคารและติดตั้งในบริเวณที่เห็นได้ง่าย

ข้อ  28  ส้วม  ก๊อกน้ำใช้  และสาธารณูปโภคอื่น ๆ ที่จัดไว้ ต้องเปิดให้มีการใช้ตลอดเวลาขณะประกอบกิจการ
การบำรุงรักษาตลาด

ข้อ  29  ผู้รับใบอนุญาตจัดตั้งตลาดประเภทที่ 1  ต้องปฏิบัติเกี่ยวกับการดูแลรักษาความสะอาดเรียบร้อยภายในตลาด  ให้ถูกต้องตามสุขลักษณะ  ดังต่อไปนี้


(1)  ต้องบำรุงรักษาโครงสร้างต่าง ๆ  ภายในตลาด  ได้แก่  ตัวอาคาร  อุปกรณ์ต่าง ๆ เช่น สายไฟ  หลอดไฟ  พัดลม  ท่อน้ำประปา  ฯลฯ  ให้อยู่ในสภาพที่ใช้งานได้ดีตลอดเวลา


(2)  ต้องจัดให้มีที่รองรับมูลฝอยที่ไม่รั่วซึม  และมีฝาปิดประจำทุกแผงให้มีการเก็บกวาดมูลฝอยบริเวณตลาดเป็นประจำ  และดูแลที่รวบรวมมูลฝอยรวมให้ถูกสุขลักษณะเสมอ


(3)  ต้องจัดให้มีการทำความสะอาดตลาดเป็นประจำทุกวัน  และล้างตลาดตามหลักการสุขาภิบาลอย่างน้อยเดือนละ  หนึ่ง  ครั้ง


(4)  ต้องจัดให้มีการดูแลความสะอาดของห้องน้ำ  ห้องส้วมอย่างเพียงพอ  และดูแลบ่อดักมูลฝอย  บ่อดักไขมัน  และระบบบำบัดน้ำเสีย  ให้ใช้การได้ดีตลอดเวลา

ข้อ  30  ผู้รับใบอนุญาตจัดตั้งตลาดประเภทที่ 2   ต้องจัดให้มีการเก็บกวาดมูลฝอย  ดูแลความสะอาดห้องน้ำ  ห้องส้วม  บ่อดักมูลฝอย  และบ่อดักไขมัน  ให้ใช้การได้ดี ดูแลที่รวบรวมมูลฝอย  ได้ถูกสุขลักษณะอยู่เสมอ  และจัดให้มีการล้างตลาดด้วยน้ำสะอาดทุกวันที่เปิดทำการ

ข้อ  31  ผู้รับใบอนุญาตจัดตั้งตลาด  ต้องไม่ทำการดูแลมิให้ผู้ใดกระทำการอันอาจ จะทำให้เกิดเหตุรำคาญ  หรือการระบาดของโรคติดต่อ  ดังต่อไปนี้


(1)  นำสัตว์ทุกชนิดเข้าไปในตลาด  เว้นแต่สัตว์ที่นำไปขังไว้ที่ขังสัตว์เพื่อขาย


(2)  สะสม  หมักหมม  สิ่งหนึ่ง สิ่งใดในตลาด  ทำให้สถานที่สกปรกรกรุงรังหรือเป็นที่เพาะพันธุ์สัตว์นำโรค


(3)  ถ่ายเท  ทิ้ง  มูลฝอย  หรือสิ่งปฏิกูลในที่อื่นใด  นอกจากที่ซึ่งจัดไว้สำหรับรองรับมูลฝอย  หรือสิ่งปฏิกูล


(4)  ทำให้น้ำใช้ในตลาดเกิดสกปรกขึ้น  จนเป็นสาเหตุให้เสื่อม  หรืออาจเป็นอันตรายต่อสุขภาพ


(5)  ก่อหรือจุดไฟไว้ในลักษณะซึ่งเป็นที่เดือดร้อนแก่ผู้อื่น  หรือน่าจะเกิดอันตราย


(6)  ใช้ตลาดเป็นที่พักอาศัยหลับนอน


(7)  กระทำการอื่นใดที่ก่อให้เกิดเหตุรำคาญแก่ผู้อื่น

ผู้ขายของและผู้ช่วยขายของในตลาด

ข้อ  32  ผู้ขายของ และผู้ช่วยขายของในตลาด  ต้องให้ความร่วมมือกับผู้รับใบอนุญาตจัดตั้งตลาด  เจ้าพนักงานสาธารณสุข  และเจ้าพนักงานท้องถิ่น  ในการดำเนินกิจการที่เกี่ยวกับสุขลักษณะของตลาด  อันได้แก่  การจัดระเบียบ  กฎเกณฑ์ในการรักษาความสะอาดของตลาดในเรื่อง  เช่นการฝึกอบรมผู้ขายของ  ผู้ช่วยขายของ

ข้อ  33  ผู้ขายของและผู้ช่วยขายของในตลาด  ต้องวางสินค้าบนแผง  หรือในขอบเขตที่วาง  ขายของที่จัดไว้ให้  ห้ามวางล้ำแผงหรือขอบเขต  หรือต่อเติมแผงขายของออกมาอันจะเป็นการกีดขวางทางเดินในตลาด  และห้ามวางสินค้าสูงจากพื้นตลาดเกินกว่า  หนึ่งร้อยห้าสิบเซนติเมตร


การวางและเก็บสะสมสินค้าประเภทอาหาร  เครื่องดื่ม  รวมทั้งเครื่องใช้ที่เกี่ยวกับอาหารต้องสูงจากพื้นไม่น้อยกว่า  หกสิบ  เซนติเมตร  และห้ามวางวัตถุอันตรายปนกับสินค้าประเภทอาหาร

ข้อ  34  ผู้ขายของและผู้ช่วยขายของในตลาด  ต้องมีสุขลักษณะส่วนบุคคล  ดังต่อไปนี้


(1)  มีสุขภาพร่างกายแข็งแรง  ไม่เป็นโรคติดต่อ  หรือโรคที่สังคมรังเกียจหรือไม่เป็นพาหนะนำโรคติดต่อ  อันได้แก่  วัณโรค  อหิวาตกโรค  ไข้ไทฟอยด์  โรคบิด  ไข้สุกไส  ไข้หัด  โรคคางทูม โรคเรื้อน  โรคผิวหนังที่น่ารังเกียจ  และโรคไวรัสตับอักเสบชนิดบี


(2)  อาหารสดที่มีโอกาสเสี่ยงต่อการเกิดการเน่าเสียได้ง่าย  ต้องจัดเก็บในอุณหภูมิที่เหมาะสม  ตามที่เจ้าพนักงานสาธารณะสุขกำหนด


(3)  การจำหน่ายอาหารปรุงสำเร็จ  ต้องใช้เครื่องมือหรืออุปกรณ์ปกปิดอาหาร  เพื่อป้องกันการปนเปื้อน  และรักษาอุปกรณ์ปกปิดให้สะอาดใช้การได้ดีอยู่เสมอ


(4)  ในกรณีที่มีการทำ  ประกอบ  ปรุง  ต้องจัดไว้ให้เป็นสัดส่วน  และต้องปฏิบัติให้ถูกต้องตามหลักสุขาภิบาลอาหาร


(5)  เครื่องมือ  เครื่องใช้  และภาชนะอุปกรณ์ที่ใช้  ต้องสะอาด  และปลอดภัย  มีการล้างและการเก็บที่ถูกต้อง  ทั้งก่อนและหลังการใช้งาน

ข้อ  35  ถ้าปรากฏว่า ผู้ขายของหรือผู้ช่วยขายของคนใด   เป็นโรคติดต่อหรือโรคที่สังคมรังเกียจหรือ  เป็นพาหนะนำโรคติดต่อ  ซึ่งเจ้าพนักงานสาธารณสุขเห็นว่าถ้าอนุญาตให้ขายของต่อไป  จะเป็นอันตรายแก่สุขภาพของประชาชน  เจ้าพนักงานท้องถิ่นมีอำนาจสั่งให้ผู้ขายของ  หรือผู้ช่วยขายของผู้นั้นหยุดการปฏิบัติงานไว้ทันที  จนกว่าจะปราศจากเหตุที่เป็นอยู่นั้น

ข้อ  36  ผู้ได้รับอนุญาตต้องมารับใบอนุญาตพร้อมกับชำระค่าธรรมเนียม  แบ่งออกเป็น

ตลาดประเภทที่ 1   ค่าธรรมเนียม   3,000  
บาท


ตลาดประเภทที่  2  ค่าธรรมเนียม   2,000
บาท


ตลาดประเภทที่  3  ค่าธรรมเนียม   1,000
บาท
กำหนดชำระค่าธรรมเนียมภายในกำหนด  สิบห้าวัน  นับแต่วันที่ได้รับหนังสือแจ้งจากเจ้าพนักงานท้องถิ่น  หากมิได้มาติดต่อขออนุญาต  และชำระค่าธรรมเนียมภายในระยะเวลาที่กำหนดจะพิจารณาสั่งพักไม่อนุญาตชั่วคราว  

ข้อ  37  เมื่อผู้รับใบอนุญาตผู้ใดประสงค์จะขอต่ออายุใบอนุญาต ให้ยื่นคำขอต่อเจ้าพนักงานท้องถิ่น  ตามแบบ  ตล.3  ก่อนใบอนุญาตสิ้นอายุ  เมื่อได้ยื่นคำขอพร้อมกับชำระค่าธรรมเนียมแล้วให้ประกอบกิจการต่อไปจนกว่าเจ้าพนักงานท้องถิ่นจะสั่งไม่ต่อใบอนุญาต

หากมิได้ชำระค่าธรรมเนียมก่อนใบอนุญาตสิ้นอายุ  จะต้องชำระค่าปรับเพิ่มขึ้นอีกร้อยละ  ยี่สิบ  ของจำนวนค่าธรรมเนียมที่ค้างชำระ

ข้อ  38  ใบอนุญาตจัดตั้งตลาด  ให้มีอายุ  หนึ่ง  ปี  นับแต่วันที่ออกใบอนุญาตและให้ใช้ได้เพียงในเขตอำนาจของข้อบัญญัติองค์การบริหารส่วนตำบลควนพัง

ข้อ  39  ผู้รับใบอนุญาต  ประสงค์จะแก้ไขรายการในใบอนุญาต  หรือไม่ประสงค์จะประกอบกิจการต่อไป  ให้ยื่นคำขอแก้ไขรายการในใบอนุญาต  หรือให้ยื่นคำขอบอกเลิกการดำเนินกิจการต่อเจ้าพนักงานท้องถิ่นตามแบบ  ตล.4

ข้อ  40  หากปรากฎว่า  ใบอนุญาตสูญหาย  ถูกทำลาย  หรือชำรุด  ในสาระสำคัญ  ผู้ได้รับใบอนุญาตจะต้องยื่นคำขอใบแทนใบอนุญาต  ต่อเจ้าพนักงานท้องถิ่น  ตามแบบ  ตล.4  ภายใน  
สิบห้า  วัน  นับแต่วันที่ได้ทราบถึงการสูญหาย  ถูกทำลาย  หรือชำรุดในสาระสำคัญ  แล้วแต่กรณีพร้อมหลักฐาน   ดังต่อไปนี้


(1)  เอกสารการแจ้งความต่อสถานีตำรวจ  กรณีสูญหายหรือถูกทำลาย


(2)  ใบอนุญาตเดิม  กรณีชำรุดในสาระสำคัญ

ข้อ  41  การออกใบอนุญาต  ให้เจ้าพนักงานท้องถิ่นดำเนินการตามหลักเกณฑ์  วิธีการและเงื่อนไข  ดังนี้


(1)  การออกใบแทนใบอนุญาตให้ใช้แบบ  ตล.2  โดยประทับตราสีแดง  คำว่า  “ใบแทน”  กำกับไว้ด้วย  และให้มี วัน เดือน  ปี  ที่ออกใบแทนพร้อมทั้งลงลายมือชื่อเจ้าพนักงานท้องถิ่น  หรือผู้ที่ได้รับมอบหมายจากเจ้าพนักงานท้องถิ่น  ในใบแทนและต้นขั้วใบแทน


(2)  ให้ใช้ใบแทนใบอนุญาตได้เท่ากับเวลาที่เหลือของอายุใบอนุญาตเดิม


(3)  บันทึกด้านหลังต้นขั้วใบอนุญาตเดิม  ระบุสาเหตุการสูญหาย  ถูกทำลาย หรือชำรุดในสาระสำคัญ ของใบอนุญาตเดิมแล้วแต่กรณี  และลงเล่มที่ เลขที่  ปี  ของใบแทน

ข้อ  42  ผู้รับใบอนุญาตจัดตั้งตลาด  ต้องแสดงใบอนุญาตไว้โดยเปิดเผย  และเห็นได้ง่าย  ณ  สถานที่ประกอบกิจการตลอดเวลาที่ประกอบกิจการ

ข้อ  43  ให้ผู้รับใบอนุญาตจัดตั้งตลาดก่อน  หรือในวันที่ข้อบัญญัติตำบลนี้ใช้บังคับ  ดำเนินการปรับปรุง  หรือแก้ไขตลาดให้ถูกต้องตามข้อบัญญัติตำบลนี้  ภายในกำหนดเวลาที่เจ้าพนักงานท้องถิ่นกำหนดทั้งนี้ต้องไม่เกิน  สามปี  สำหรับตลาดประเภทที่  1  และไม่เกิน สอง  ปี  สำหรับตลาดประเภทที่  2

ข้อ  44  ให้ใช้แบบพิมพ์ต่าง ๆ ตามที่กำหนดไว้ท้ายข้อบัญญัติตำบลนี้  ดังต่อไปนี้


(1)  คำขอรับใบอนุญาตจัดตั้งตลาด  ให้ใช้แบบ  ตล. 1


(2)  ใบอนุญาตจัดตั้งตลาด  ให้ใช้แบบ  ตล. 2


(3)  คำขอต่ออายุ  ใบอนุญาตจัดตั้งตลาด  ให้ใช้แบบ  ตล. 3


(4)  คำขออนุญาตการต่าง ๆ  ให้ใช้แบบ  ตล. 4

ข้อ  45  ผู้รับใบอนุญาตจัดตั้งตลาด  สำหรับตลาดประเภทใด  ไม่ปฏิบัติหรือ ปฏิบัติไม่ถูกต้อง  ตามข้อบัญญัติตำบลนี้  เจ้าพนักงานท้องถิ่น  มีอำนาจสั่งพักใช้ใบอนุญาตได้คราวหนึ่งไม่เกิน  สิบห้า วัน


กรณี  ที่ผู้รับใบอนุญาตถูกสั่งพักใช้ใบอนุญาตมาแล้วสองครั้ง และมีเหตุที่จะต้องสั่งพักใช้ใบอนุญาตอีก  เจ้าพนักงานท้องถิ่น  มีอำนาจออกคำสั่งเพิกถอนใบอนุญาตเสียก็ได้

ข้อ  46  ผู้ใดฝ่าฝืนข้อบัญญัตินี้ ในข้อ 4  มีความผิดตามมาตรา  71  แห่งพระราชบัญญัติการสาธารณะสุข  พ.ศ.  2535

ข้อ  47  ผู้ใดฝ่าฝืนข้อบัญญัติตำบลนี้ในข้อ  33  ข้อ 34  ข้อ 35 ข้อ 36 หรือข้อ 37 มีความผิดตามมาตรา 78  แห่งพระราชบัญญัติการสาธารณะสุข  พ.ศ.  2535

ข้อ  48  ผู้ใดฝ่าฝืนข้อบัญญัติตำบลนี้  ในข้อ  42  หรือข้อ  44  มีความผิดตามมาตรา  83 แห่งพระราชบัญญัติการสาธารณสุข  พ.ศ.  2535

ข้อ  49  ผู้รับใบอนุญาตผู้ใดดำเนินการในระหว่างถูกสั่งพักใช้ใบอนุญาตตามข้อ  47  วรรคหนึ่ง  มีความผิดตามมาตรา  84  แห่งพระราชบัญญัติการสาธารณสุข  พ.ศ.  2535

ข้อ  50 ผู้ใดฝ่าฝืนข้อบัญญัติตำบลนี้  ข้อหนึ่งข้อใด มีความผิดตามมาตรา  73  แห่งพระราชบัญญัติการสาธารณสุข  พ.ศ.  2535  เว้นแต่การฝ่าฝืนนั้นจะต้องด้วยความในข้อ  48  ข้อ 49  หรือข้อ  50  แห่งข้อบัญญัติตำบลนี้

ข้อ  51  บรรดาใบอนุญาตที่ได้ออกก่อนวันใช้ข้อบัญญัติตำบลนี้  ให้คงใช้ได้ต่อไปจนสิ้นอายุใบอนุญาตนั้น

ข้อ  52  ห้ามนำสัตว์หวงห้ามทุกประเภทมาจำหน่ายในตลาด

ข้อ  53  ให้นายกองค์การบริหารส่วนตำบล  มีหน้าที่รักษาการให้เป็นไปตามข้อบัญญัติตำบลนี้  และให้มีอำนาจออกระเบียบ  ข้อบัญญัติ  หรือคำสั่ง  เพื่อปฏิบัติการให้เป็นไปตามข้อบัญญัติตำบลนี้



ประกาศ  ณ  วันที่   10   เดือน     สิงหาคม    พ.ศ.   2552


          


ลงชื่อ        ธรรมพิทย์  รอดบัวทอง


(นายธรรมพิทย์  รอดบัวทอง)




                นายกองค์การบริหารส่วนตำบลควนพัง
  เห็นชอบ
ลงชื่อ      พงศว์เฑพ   จิรสุขประเสริฐ
          (นายพงศว์เฑพ  จิรสุขประเสริฐ)
                  นายอำเภอร่อนพิบูลย์

บันทึกหลักการและเหตุผล
ประกอบข้อบัญญัติองค์การบริหารส่วนตำบลควนพัง
เรื่อง  ตลาด
พ.ศ.  2552
........................................

หลักการ
ให้มีข้อบัญญัติใช้ในพื้นที่องค์การบริหารส่วนตำบลควนพัง
ว่าด้วยการควบคุมการจัดตั้งตลาด
เหตุผล
ด้วยพระราชบัญญัติการสาธารณสุข  พ.ศ.  2535  และกฎกระทรวง  (ฉบับที่  2 ) พ.ศ.  2536  มาตรา  71 แห่งพระราชบัญญัติสภาตำบลและองค์การบริหารส่วนตำบล  พ.ศ.  2537 แก้ไขเพิ่มเติม  (ฉบับที่ 5)  พ.ศ. 2546 ประกอบกับ  มาตรา 35 มาตรา 37 มาตรา 54 มาตรา 55  มาตรา 58 มาตรา 63 และมาตรา 65 ได้กำหนดให้ท้องถิ่นมีอำนาจกำหนดหลักเกณฑ์ วิธีการ และเงื่อนไขของการจัดตั้งตลาด ซึ่งจำเป็นต้องตราเป็นข้อบังคับตำบลดังนี้
